b'\n_START_ARTICLE_\nMystery Science Theater 3000\n_START_SECTION_\nPredvajanje\n_START_PARAGRAPH_\nSerija se je prvo sezono predvajala na lokalni kabelski televizijski postaji KTMA iz Minnesote. Ustvarjalci so nato od\xc5\xa1li k takrat razmeroma novi televizijski mre\xc5\xbei Comedy Channel (kasneje preoblikovana v Comedy Central), ki je odkupila pravice za predvajanje in MST3K je postal eden glavnih adutov programa ter raz\xc5\xa1iril format iz 13 na 24 epizod v sezoni. V tem \xc4\x8dasu sta se menjala voditelja, serija pa je dosegala vedno ve\xc4\x8djo priljubljenost in na Comedy Central so vsako leto za zahvalni dan predvajali celodnevne maratone ponovitev. Odgovorni pri televizijski mre\xc5\xbei so kljub temu ukinili serijo v sedmi sezoni po samo 6 epizodah, uradni razlog za kar je bil upad gledanosti. Obo\xc5\xbeevalci so zato pri\xc4\x8deli z mno\xc5\xbei\xc4\x8dno kampanjo za obnovitev MST3K (vklju\xc4\x8dno s celostranskim oglasom v reviji Daily Variety) in leta 1996 je pravice za predvajanje naposled odkupila postaja Sci-Fi Channel (danes Syfy). Tu se je serija nadaljevala \xc5\xa1e tri sezone, do leta 1999, ko je bil predvajan finale, ponovitve pa so predvajali \xc5\xa1e do leta 2004._NEWLINE_Po koncu serije njeni glavni akterji nadaljujejo s podobnimi projekti. Michael J. Nelson in igralca, ki sta posodila glas dvema od robotov, ustvarjajo RiffTrax - avdio posnetke za odjemanje v katerih komentirajo filme (tudi novej\xc5\xa1e, kot sta Matrica in Terminator 3), Joel Hodgson z nekaterimi ostalimi \xc4\x8dlani zasedbe pa Cinematic Titanic, po formatu bolj podoben izvirni seriji, vendar na voljo le kot DVD izdaje ter za odjemanje prek svetovnega spleta.'